Poštovana gopođo konzul,

Poštovane dame i gospodo,

Drage kolege i prijatelji iz Bosne i Hercegovine,

Obratiti se na svečanosti poput ove, koja simbolizuje uspješan završetak višemjesečnog rada velikog broja ljudi, predstavlja istovremeno i čast i zadovoljstvo.

Kao što znate Crna Gora i Bosna i Hercegovina zajedničkim zalaganjima, usudiću se da kažem, uspješno koriste mogućnosti druge komponente Instrumenta pretpstristupne podrške IPA, omogućavajući realizaciju projekata u okviru Programa prekogranične saradnje Bosna i Hercegovina – Crna Gora.

Nakon 12 uspješnih projekata realizovanih u okviru Prvog poziva (za sredstva iz 2007 i 2008 godine) danas ćemo biti u prilici da se upoznamo sa još „8 uspješnih“ – sa projektima koji su ocijenjeni kao najbolji u okviru Drugog poziva (za sredstva opredijeljena za 2009 i 2010 godinu) čija je realizacija otpočela početkom ove godine.

Dozvolite mi da, prije nego dam riječ gospođi Zari HALILOVIĆ, iskažem posebno zadovoljstvo zbog činjenice da brojne aktivnosti koje realizuju Operativne strukture naše dvije države (Direkcija za evropske integracije BiH i Ministarstvo vanjskih poslova i evropskih integracija Crne Gore), uz snažnu podršku Delegacija Evropske unije u Bosni i Hercegovini i Crnoj Gori i angažovanje zaposlenih u Zjedničkom tehničkom sekretarijatu i anteni, daju vrlo vidljive rezultate.

Značajan porast broja podnešenih prijava u okviru Drugog poziva za svaku od 3 mjere definisane ovim programom najbolja je potvrda da je Program zaživio na pravi način i da partnerstva sa obje strane granice jačaju zajedno za napredovanjem programa.

Nadam se da ćemo se složiti da u vrijeme ekonomske krize na koju niko nije imun iznos od 1.980.000 eura opredijeljenih u okviru ovog Poziva predstavlja značajna sredstva.

Stoga vjerujem da će građani Foče i Žabljaka, Višegrada i Mojkovca, Plužina i Foče, Trnova i Hadžića i Kolašina, Sokolca i Nikšića, Hutovog blata i Tivta, Bijelog Polja, Berana, Mojkovca, Rožaja, Andrijevice, Plava, ali i Mostara, Konjica, Jablanice i Prozora, kao i posjetioci Nacionalnih parkova Sutjeska i Durmitor, osjetiti konkretne dobrobiti realizacije ovog Programa.

Istovremeno se nadam da će se vrlo brzo „porodici uspješnih projekata“ pridružiti i oni koji će svojim idejama i kvalitetom zavrijediti finansiranje u okviru Trećeg poziva za dostavljanje projektnih ideja za prekograniči program Bosna i Hercegovina – Crna Gora, koji uskoro očekujemo.

Na samom kraju, dozvolite mi da se još jednom zahvalim kolegama iz Bosne i Hercegovine na odličnoj saradnji, Delegacijama Evropske unije u obje države na podršci, zaposlenima u Zajedničkom tehničkom sekretarijatu i anteni na posvećenosti, ali i svima vama koji ste svojim učešćem na svojevrstan način doprinijeli uspješnosti pvog Programa.

Stoga vam želim puno uspjeha u realizaciji vaših projekata, uvjerena da će ostvareni rezultati doprinijeti smanjenju postojećih razlika u nivou razvijenosti prekograničnih regiona i unapređenju kulturne, socijalne i naučne saradnje između lokalnih i regionalnih zajednica, što i jeste krajnji cilj ovog Programa.

Hvala vam.